อีสานแห่กู้เงินทุบสถิติทะลุ1.3หมื่นล.
ชาวอีสานแห่กู้เงินทุบสถิตรอบ 6 ปีทะลุ 1.3 หมื่นล้านบาท
20 ส.ค. 2555

ชาวอีสานแห่กู้เงินทุบสถิตรอบ 6 ปีทะลุ 1.3 หมื่นล้านบาท




นายสันติ วิริยะรังสฤษฎ์ ประธานจัดงานมหกรรมการเงิน กล่าวว่า งานมหกรรมการเงิน โคราชครั้งที่ 6 ซึ่งจัดขึ้นระหว่างวันที่ 17-19 ส.ค.ณ เอ็มซีซีฮออล์ เดอะมอลล์ นครราชสีมา ประสบความสำเร็จอย่างสูงอีกครั้งหนึ่ง มีประชาชนให้ความสนใจเข้าชมงานกว่า 180,000 ราย และมีธุรกรรมภายในงานยอดเงินรวม 13,352.68 ล้านบาท จากผู้สมัครใช้บริการทางการเงินของสถาบันการเงินที่เข้าร่วมงานทั้งธนาคาร, บริษัทการเงิน, บริษัทหลักทรัพย์ บริษัทจัดการกองทุนรวม บริษัทผู้ค้าทองคำ โกลด์ฟิวเจอร์ส และบริษัทประกันชีวิต ประกันภัย ประกันสุขภาพ รวม 27,055 ราย บริการทางการเงินที่ผู้เข้าชมงานสมัครใช้บริการมากที่สุดเป็นอันดับหนึ่ง ได้แก่ สินเชื่อบ้าน โดยมีวงเงินรวม 6,410.04 ล้านบาท คิดเป็น 48.01% ของปริมาณธุรกรรมรวม อันดับสองคือ สินเชื่อ SMEs มูลค่า 3,986.80 ล้านบาท คิดเป็น 29.86% 
นายสันติ กล่าวอีกว่า แคมเปญโปรโมชั่นสินเชื่อบ้านเป็นปัจจัยหลักที่ดึงดูดให้ประชาชนเข้ามาเลือกใช้บริการภายในงานทั้งสินเชื่อซื้อบ้านและสินเชื่อเพื่อรีไฟแนนซ์บ้าน ที่หลายธนาคารนำเสนออย่างเต็มที่ตั้งแต่อัตราดอกเบี้ยเริ่มต้น 0% นานสูงสุด 9 เดือน ฟรีค่าธรรมเนียม และของแจกพร้อมลุ้นรับรางวัลอีกมากมาย ขณะเดียวกันความต้องการที่อยู่อาศัยในนครราชสีมาและจังหวัดใกล้เคียงเพิ่มสูงขึ้น จึงส่งผลต่อเนื่องให้การซื้อทรัพย์สินรอการขาย (NPA) ทั้งบ้านและที่ดิน สามารถจำหน่ายได้ทั้งสิ้น 134.11 ล้านบาท ส่วนผลิตภัณฑ์ทางการเงินด้านการออมการลงทุน ก็ได้รับความสนใจจากผู้เข้าชมงานเกินกว่าที่ธนาคารและสถาบันการเงินคาดหมายไว้ เนื่องจากประชาชนมีความเข้าใจเกี่ยวกับการออมและการลงทุนมากขึ้น
ทั้งนี้ทำให้ยอดซื้อกองทุนรวมภายในงานสูงเป็นอันดับสาม รวมมูลค่า 793.66 ล้านบาท ขณะที่เงินฝากมียอดธุรกรรมสูงเป็นอันดับหก รวมจำนวน 344.43 ล้านบาท ยอดซื้อสลากออมทรัพย์มีจำนวนรวม 66.36 ล้านบาท บริการทางการเงินอีกประเภทหนึ่งที่ได้รับความสนใจมากเช่นกัน คือ การซื้อประกันวินาศภัยและประกันชีวิตจากบริษัทประกันภัยและบริษัทประกันชีวิตโดยตรง เนื่องจากมีแคมเปญโปรโมชั่นและของสมนาคุณที่นอกจากจะสอดคล้องกับแบบประกันที่นำเสนอแล้วยังตรงกับไลฟ์สไตล์ของผู้ซื้อ ส่งผลให้ยอดธุรกรรมของการซื้อประกันภายในงาน เมื่อรวมกับการซื้อประกันผ่านแบงก์แอสชัวรันส์แล้ว มีทุนประกันรวมสูงถึง 686.46 ล้านบาท 
นอกจากนี้สินเชื่อประเภทอื่นๆ ก็ได้รับความสนใจจากผู้เข้าชมงานเป็นจำนวนมากเช่นเดียวกัน เช่น สินเชื่อบัตรเครดิต มีผู้สมัครขอมีบัตรถึง 7,091 ราย สินเชื่อบุคคลมีผู้สมัครใช้บริการ 4,640 ราย ส่วนสินเชื่อเช่าซื้อรถยนต์ รถจักรยานยนต์ และสินเชื่อที่ใช้รถยนต์ รถจักรยานยนต์ค้ำประกัน มีผู้สมัครใช้บริการ 467 ราย ผู้เข้าร่วมงานยังสนใจเปิดบัญชีเพื่อการซื้อขายหุ้น ซื้อขายอนุพันธ์ ซื้อขายโกลด์ฟิวเจอร์ส และบัญชีซื้อขายทองรวม 2,703 ราย โดยเฉพาะการลงทุนในหุ้นที่เพิ่มขึ้นกว่า 100% จากปีที่แล้ว